Okresná prokuratúra Bratislava V 
Prokofievova 4, 851 01 Bratislava 5 	

Sp. zn. : 2 Pv 800/08/1105	Bratislava V, 4.4.2013
EEČ : 2-12-87-2013

U Z N E S E N I E

Trestná vec:	obvinený XXXXX 
Prečin:	Výtržníctvo podľa § 364 odsek 1 písmeno a) Trestného zákona číslo 300/2005 Zbierky zákonov v znení zákona číslo 218/2007 Zbierky zákonov spáchané formou spolupáchateľstva podľa § 20 Trestného zákona číslo 300/2005 Zbierky zákonov v znení zákona číslo 218/2007 Zbierky zákonov

Rozhodol: 	prokurátorka Okresnej prokuratúry Bratislava V
Podľa § 215 odsek 2 písmeno a Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX, 
dňa 29.11.2008 v čase asi o 21.00 h na Mlynarovičovej ulici č. 1 v XXXXX poškodil motorové vozidlo zn. XXXXX a to tak, že  do neho udrel päsťou, pričom poškodil čelné sklo a iné časti vozidla, čím poškodenému XXXXX spôsobil škodu vo výške 1 460,- eur, po príchode hliadky PZ XXXXX ako ležal na zemi, začal sa zaháňať päsťami na hliadku PZ, pričom niekoľkokrát udrel päsťou do rozkroku a do nôh XXXXX, pričom XXXXX spadol na zem a následne XXXXX asi päťkrát kopol nohami do oblasti lýtka XXXXX, taktiež sa im vyhrážal zabitím, následne XXXXX fyzicky napadol XXXXX, ktorý sa nachádzal na mieste a to tak, že ho niekoľkokrát udrel do trupu a do hlavy, čím mu spôsobil drobné zranenie, ktoré si nevyžiadalo lekárske ošetrenie,

lebo je trest, ku ktorému môže trestné stíhanie viesť, celkom bez významu popri treste, ktorý bol obvinenému pre iný čin už právoplatne uložený

Odôvodnenie:
Vyšetrovateľ PZ Okresného riaditeľstva PZ v Bratislave V Odboru kriminálnej polície uznesením pod sp. zn. XXXXX zo dňa 30.11.2008 podľa § 206 ods. 1 Tr. por. vzniesol obvinenie XXXXX za prečin výtržníctva podľa § 364 ods. 1 písm. a)  Tr. zák. spáchaný formou spolupáchateľstva podľa § 20 Tr. zák. a XXXXX za prečin výtržníctva podľa § 364 ods. 1 písm. a) Tr. zák. spáchaný formou spolupáchateľstva podľa § 20 Tr. zák. a prečin útoku na verejného činiteľa podľa § 323 ods. 1 písm. a) Tr. zák. na skutkovom základe uvedenom vo výroku predmetného uznesenia.

	Dňa 26.03.2013 predložil vyšetrovateľ PZ tunajšej prokuratúre návrh na zastavenie trestného stíhania obvineného XXXXX podľa § 215 ods. 2 písm. a) Tr. por. spolu s predmetným vyšetrovacím spisom.

Preskúmaním predmetného návrhu vyšetrovateľa PZ spolu s na vec sa vzťahujúcim spisovým materiálom som dospela k názoru, že podaný návrh je opodstatnený. 

Preskúmaním spisu som zistila, že vina obvineného XXXXX za skutok uvedený vo výroku toho uznesenia je spoľahlivo preukázaná, pričom vychádzam z výpovedí svedka -poškodeného XXXXX, svedkov XXXXX, XXXXX, XXXXX, ako aj z obsahu zvyšku spisového materiálu. 

Podľa § 215 ods. 2 písm. a) Trestného poriadku prokurátor môže zastaviť trestné stíhanie, ak je trest, ku ktorému môže trestné stíhanie viesť, celkom bez významu popri treste, ktorý bol obvinenému pre iný čin už právoplatne uložený.
Podľa § 41 ods. 2 Trestného zákona, ak súd ukladá úhrnný trest odňatia slobody za dva alebo viac úmyselných trestných činov, z ktorých aspoň jeden je zločinom, spáchaných dvoma alebo viacerými skutkami, zvyšuje sa horná hranica trestnej sadzby odňatia slobody trestného činu z nich najprísnejšie trestného o jednu tretinu; súd uloží páchateľovi trest nad jednu polovicu takto určenej trestnej sadzby odňatia slobody. Horná hranica zvýšenej trestnej sadzby nesmie prevyšovať dvadsaťpäť rokov a pri mladistvých trestnú sadzbu uvedenú v § 117 ods. 1 alebo 3. Popri treste odňatia slobody možno v rámci úhrnného trestu uložiť aj iný druh trestu, ak by jeho uloženie bolo odôvodnené niektorým zo súdených trestných činov.
Podľa § 42 ods. 1 Trestného zákona, ak súd odsudzuje páchateľa za trestný čin, ktorý spáchal skôr, ako bol súdom prvého stupňa vyhlásený odsudzujúci rozsudok za iný jeho trestný čin, uloží mu súhrnný trest podľa zásad na uloženie úhrnného trestu.
Podľa § 42 ods. 2 Trestného zákona, spolu s uložením súhrnného trestu súd zruší výrok o treste uloženom páchateľovi skorším rozsudkom, ako aj všetky ďalšie rozhodnutia na tento výrok obsahovo nadväzujúce, ak vzhľadom na zmenu, ku ktorej došlo zrušením, stratili podklad. Súhrnný trest nesmie byť miernejší ako trest uložený skorším rozsudkom. V rámci súhrnného trestu súd uloží trest straty čestných titulov a vyznamenaní, trest straty vojenskej a inej hodnosti, trest prepadnutia majetku, peňažný trest, trest prepadnutia veci alebo trest zákazu činnosti, ak bol taký trest uložený už skorším rozsudkom a ak tomu nebráni ustanovenie § 34 ods. 7.
Podľa § 44 Trestného zákona súd upustí od uloženia súhrnného trestu podľa § 42 alebo od uloženia ďalšieho trestu podľa § 43, ak pokladá trest uložený skorším rozsudkom na ochranu spoločnosti a nápravu páchateľa za dostatočný.
Podľa § 364 ods. 1 písm. a) Trestného zákona, kto sa dopustí slovne alebo fyzicky, verejne alebo na mieste verejnosti prístupnom hrubej neslušnosti alebo výtržnosti najmä tým, že napadne iného, potrestá sa odňatím slobody až na tri roky.

Okresný súd Bratislava V rozsudkom sp. zn. XXXXX zo dňa 14.12.2010, právoplatným dňa 14.12.2010 uznal XXXXX vinným zo spáchania obzvlášť závažného zločinu nedovolenej výroby omamných a psychotropných látok, jedov alebo prekurzorov, ich držania a obchodovania s nimi podľa § 172 ods. 1 písm. a), písm. c), písm. d), ods. 2 písm. c)  Trestného zákona a zároveň uložil XXXXX trest odňatia slobody v trvaní 8 rokov a podľa § 48 ods. 2 písm. a) Tr. zák. zaradil menovaného na výkon uloženého trestu odňatia slobody do ústavu na výkon trestu odňatia slobody s minimálnym stupňom stráženia.

  Po preštudovaní spisového materiálu som zistila, že v prípade aktuálneho trestného stíhania obvineného pre prečin výtržníctva podľa § 364 ods. 1 písm. a) Tr. zák. spáchaný formou spolupáchateľstva podľa § 20 Tr. zák. (za skutok zo dňa 29.11.2008) by pri uznaní viny a ukladaní trestu bol uložený súhrnný trest v zmysle § 42 ods. 1, ods. 2 Tr. zák. a trest uložený rozsudkom Okresného súdu Bratislava V sp. zn. XXXXX zo dňa 14.12.2010, právoplatným dňa 14.12.2010, by bol zrušený. 

Vzhľadom k tomu, že rozsudkom Okresného súdu Bratislava V sp. zn. XXXXX zo dňa 14.12.2010, právoplatným dňa 14.12.2010, bol obvinenému XXXXX uložený trest odňatia slobody v trvaní 8 rokov so zaradením pre jeho výkon do ústavu na výkon trestu odňatia slobody s minimálnym stupňom stráženia mám za to, že súd by pri ukladaní trestu obvinenému za prečin výtržníctva podľa § 364 ods. 1 písm. a) Tr. zák. spáchaný formou spolupáchateľstva podľa § 20 Tr. zák. (za skutok zo dňa 29.11.2008) s najväčšou pravdepodobnosťou upustil od uloženia súhrnného trestu podľa § 44 Tr. zák. a neuložil by súhrnný trest v tejto veci.

Za prečin výtržníctva podľa § 364 ods. 1 písm. a) Tr. zák. je možné uložiť trest odňatia slobody až na tri roky. 

V zmysle uvedeného sa domnievam, že trest odňatia slobody v trvaní 8 rokov so zaradením pre  jeho výkon do ústavu na výkon trestu odňatia slobody s minimálnym stupňom stráženia uložený rozsudkom Okresného súdu Bratislava V sp. zn. XXXXX zo dňa 14.12.2010, právoplatným dňa 14.12.2010, je dostatočný aj za prečin výtržníctva podľa § 364 ods. 1 písm. a) Tr. zák. spáchaný formou spolupáchateľstva podľa § 20 Tr. zák., pre ktorý sa vedie aktuálne trestné stíhanie voči obvinenému XXXXX.

Vzhľadom na vyššie uvedené je potom trestné stíhanie obvineného pre prečin výtržníctva podľa § 364 ods. 1 písm. a) Tr. zák. spáchaný formou spolupáchateľstva podľa § 20 Tr. zák. neúčelné a nehospodárne, pretože trest, ku ktorému môže trestné stíhanie viesť, je celkom bez významu popri treste (resp. nemalo by vplyv na zmenu tohto trestu), ktorý bol pre iný trestný čin obvinenému už právoplatne uložený, teda popri treste uloženom rozsudkom Okresného súdu Bratislava V sp. zn. XXXXX zo dňa 14.12.2010, právoplatným dňa 14.12.2010. 

S poukazom na uvedené bolo potrebné rozhodnúť tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.) Ak obvinený vyhlási do 3 dní odo dňa doručenia, že na prejednaní veci trvá, bude sa v trestnom stíhaní pokračovať.

JUDr. Katarína Habčáková
prokurátorka